b"\n_START_ARTICLE_\nFederaci\xc3\xb3 Catalana de Billar\n_START_SECTION_\nHist\xc3\xb2ria\n_START_PARAGRAPH_\nLa federaci\xc3\xb3 oficialment es va fundar el 1928, per\xc3\xb2 t\xc3\xa9 com a antecedent l'Associaci\xc3\xb3 Catalana d'Aficionats al Billar fundada el 1927. El 1928 es van reunir un grup d\xe2\x80\x99amants del billar per crear al mateix temps la Federaci\xc3\xb3 Catalana i la Federaci\xc3\xb3 Espanyola, totes dues sota la presid\xc3\xa8ncia de Raimond Vives, que el desembre d\xe2\x80\x99aquell mateix any ja van quedar afiliades a la Uni\xc3\xb3 Internacional de Federacions Amateurs de Billar. Pocs dies abans havia nascut el Club Billar Barcelona, amb Josep Pons com a president i totes tres entitats tingueren inicialment la seva seu al Caf\xc3\xa8 de Novetats de carrer de Casp de Barcelona._NEWLINE_A finals de novembre de 1929 es va produir una reestructuraci\xc3\xb3 en la Federaci\xc3\xb3 Catalana, Raimond Vives va deixar la presid\xc3\xa8ncia i el va substituir Josep Pons, que va viure una llarga etapa que va coincidir amb els primers \xc3\xa8xits importants catalans, com per exemple els Campionats del M\xc3\xb3n els anys 1930 i 1932, els t\xc3\xadtols mundials de tres bandes que Enric Mir\xc3\xb3 i Claudi Puigvert van conquerir els anys 1931 i 1934, el de gran fantasia professional que Isidre Ribas va guanyar tamb\xc3\xa9 el 1932 o el d\xe2\x80\x99Europa de billar art\xc3\xadstic d\xe2\x80\x99Armand Mart\xc3\xadnez Sagi el mateix any. La federaci\xc3\xb3 catalana ha estat la que m\xc3\xa9s t\xc3\xadtols estatals ha conquerit en les diferents modalitats de caramboles. Tamb\xc3\xa9 organitza diferents proves interauton\xc3\xb2miques, estatals i internacionals de les modalitats de  carambola, snoker i pool.\n_START_SECTION_\nRaimon Vives Giron\xc3\xa8s (1927-1929)\n_START_PARAGRAPH_\nVa ser un dels introductors del billar com a esport a Catalunya i per extensi\xc3\xb3 a tot l\xe2\x80\x99Estat espanyol. Jugador de billar va guanyar els tres primers campionats d'Espanya de la modalitat lliure (de 1927 a 1929). Va ser el primer president de l'Associaci\xc3\xb3 Catalana d'Aficionats al Billar, de la Federaci\xc3\xb3 Catalana el 1927 i de la Federaci\xc3\xb3 Espanyola el 1928, tamb\xc3\xa9 va ser un dels socis fundadors del Club Billar Barcelona.\n_START_SECTION_\nJosep Pons Mumbr\xc3\xba (1929-1949)\n_START_PARAGRAPH_\nMembre fundador i primer president del Club Billar Barcelona va presidir la federaci\xc3\xb3 durant dues d\xc3\xa8cades i per tant va ser un dels art\xc3\xadfexs de la primera \xc3\xa8poca daurada d'aquest esport durant els anys trenta. Tamb\xc3\xa9 va ser vicepresident de la Federaci\xc3\xb3 Espanyola durant els anys cinquanta i de la Confederaci\xc3\xb3 Europea de Billar en els seixanta.\n_START_SECTION_\nJosep Atu\xc3\xa9 Llop (1949-1952)\n_START_PARAGRAPH_\nVicepresident de la Uni\xc3\xb3 Velocip\xc3\xa8dica Hostafrancs que tenia una important secci\xc3\xb3 de billar, durant el seu mandat va tenir com a principal objectiu propagar el billar en els barris m\xc3\xa9s modestos.\n_START_SECTION_\nEduard Forn Tort (1952-1958)\n_START_PARAGRAPH_\nPracticant de cesta punta i rem durant la seva joventut, advocat de professi\xc3\xb3 i secretari general de la Federaci\xc3\xb3 Patronal de Catalunya, en la seva etapa de president, el billar va ser un esport molt popular a Catalunya, on es calculava que hi havia 20.000 practicants, 2.700 dels quals estaven federats.\n_START_SECTION_\nEudald Trav\xc3\xa9 Montserrat (1958-1979)\n_START_PARAGRAPH_\nA m\xc3\xa9s de president de la Federaci\xc3\xb3 Catalana, tamb\xc3\xa9 va ser membre de la Confederaci\xc3\xb3 Europea de Billar durant tretze anys, de 1961 a 1973, i a partir de 1965, vicepresident.\n_START_SECTION_\nM\xc3\xa0rius Tur\xc3\xba Sastregner (1979-1980)\n_START_PARAGRAPH_\nVa ser elegit el 6 de juny de 1979, per\xc3\xb2 un any despr\xc3\xa9s, el 31 de maig de 1980, va presentar la seva dimissi\xc3\xb3. Jugador del Club Billar Barcelona en els anys cinquanta \xe2\x80\x94va arribar a ser campi\xc3\xb3 de Catalunya de partida lliure el 1957\xe2\x80\x94, del CB Ib\xc3\xa8ric, del CB Andorra i de la Cooperativa Just\xc3\xadcia i Pau de Barcelona. Tamb\xc3\xa9 va destacar com a jugador per les maratonianes partides a cinc mil caramboles que va disputar contra diversos rivals, amb una durada de cinc o sis dies.\n_START_SECTION_\nMiquel Llompart Triad\xc3\xba (1980-2012)\n_START_PARAGRAPH_\nElegit per primera vegada el 1980, va practicar molts esports de jove i abans que dirigent de billar va ser jugador, encara que no va destacar especialment en aquesta faceta. Abans de presidir la Federaci\xc3\xb3 Catalana, va ser durant disset anys president del Club Billar Sant Mart\xc3\xad de Barcelona, i posteriorment va ser vicepresident de la Federaci\xc3\xb3 Espanyola tamb\xc3\xa9 durant disset anys en dues etapes. Tamb\xc3\xa9 va formar part de la Junta Directiva de la Confederaci\xc3\xb3 Europea de Billar.\n_START_SECTION_\nJosep Ramon Molina Maspoch (2012-)\n_START_PARAGRAPH_\nJugador de billar durant m\xc3\xa9s de trenta anys, ha jugat en diverses modalitats de billar, especialment de banda, quadre 47/2 i quadre 71/2. En la faceta de jugador ha estat campi\xc3\xb3 de Catalunya i internacional amb la selecci\xc3\xb3 espanyola en diversos campionats d'Europa, i el 2010 es va proclamar campi\xc3\xb3 d'Espanya per equips amb la SPBE de Centelles en la primera edici\xc3\xb3 del Campionat Nacional de Lliga de Jocs de S\xc3\xa8rie. El foment de  la pr\xc3\xa0ctica del billar entre els joves \xc3\xa9s un dels principals punts del seu mandat sota el lema 'Respirem i gaudim del billar'. El 2002 va publicar, juntament amb Miquel Espona, el llibre Els grans conceptes del billar modern."